**ΘΕΑΤΡΙΚΟ**

**Γράμματα στο κουτί για τον Άη Βασίλη**

Μαρία Χαραλάμπους

***Πρόσωπα:*** *17 Παιδιά, 2 Δημοσιογράφοι, Δήμαρχος*

*(Παιδιά περπατάνε επί σκηνής. Πλησιάζουν το ταχυδρομικό κουτί, διαβάζοντας το γράμμα τους στον Άη Βασίλη. Έπειτα αφήνουν τα γράμματα τους στο κουτί με τη σειρά.)*

Παιδί 1: Άγιε μου Βασίλη, γεια σου. Για φέτος θέλω ένα καινούριο κινητό και ένα ρομπότ.

Παιδί 2: Άγιε μου Βασίλη. Ήμουν πολύ φρόνιμος. Φέρε μου ένα ποδήλατο κι ένα νέο κινητό.

Παιδί 3: Εγώ θέλω το πιο σύγχρονο ηλεκτρονικό.

Παιδί 4: Μα για δείτε. Tι γίνεται στην πλατεία; Κόσμος πολύς έχει μαζευτεί.

Παιδί 5: Kαι θόρυβος πολύς, κάτι θα έχει συμβεί. Για πάμε να δούμε.

Παιδί 6: Είναι δημοσιογράφοι αυτοί;

Δημοσιογράφος 1: Καλημέρα σας κυρίες και κύριοι!

Δημοσιογράφος 2: Σάλο προκάλεσε σε όλους τους κατοίκους της γης, το γεγονός ότι έχει ξημερώσει Πρωτοχρονιά κι ακόμα ο Άη Βασίλης δεν έχει φανεί.

Δημοσιογράφος 1: Όπως δήλωσαν τα ξωτικά, ο Άη Βασίλης είναι πολύ στεναχωρημένος. Κάθε χρόνο τα γράμματα των παιδιών με τις παραγγελίες αυξάνονται.

Δημοσιογράφος 2: Ο ίδιος όμως, δεν έχει ούτε λεφτά για να αγοράσει τα υλικά, ούτε χρόνο για να κατασκευάσει τόσα πολλά παιχνίδια.

Δημοσιογράφος 1: Χθες, παραμονή Πρωτοχρονιάς, δε μοιράστηκε κανένα δώρο από τον Άη Βασίλη. Μιας και δεν έγιναν τα πράγματα όπως έπρεπε, τα παιδιά μαζεύτηκαν όλα εδώ στην κεντρική πλατεία της πόλης μας, για να δουν τι θα κάνουν. *(Βάζει το μικρόφωνο μπροστά από ένα παιδί)*: Γεια σας, τι σκέφτεστε να κάνετε;

Παιδί 7: Θα καθίσουμε τώρα σε συνεδρία όλοι μαζί, γιατί θέλουμε αμέσως μια λύση να βρεθεί.

*(Τα παιδιά κάθονται σε κύκλο και συνεδριάζουν. Ακούγεται μουσική. Σε λίγο η μουσική σταματά.)*

Δημοσιογράφος 1: Για να δούμε τι έχει να μας πει και ο κύριος δήμαρχος.

Δημοσιογράφος 2: Κύριε Δήμαρχε, τι έχετε να πείτε για την πρωτοβουλία των παιδιών να συγκαλέσουν Παγκόσμια Συνέλευση;

Δήμαρχος: Έχουν μαζευτεί παιδιά από όλο τον κόσμο για να βρούνε λύση στο πρόβλημα. Έχουν γεμίσει με παιδιά τα γήπεδα, οι δρόμοι, τα πάρκα και οι πλατείες. Τοποθετήσαμε μεγάφωνα σε κάθε γωνιά, ώστε να ακούγονται παντού. Περιμένουμε κι εμείς με αγωνία την απόφαση τους.

*(Όλα τα παιδιά βγαίνουν στη σκηνή και κάθονται στο πάτωμα σε ημικύκλιο. Το παιδί που μιλάει κάθε φορά, σηκώνεται.)*

Δημοσιογράφος 2: Tι σκέφτονται τα παιδιά; Ας τα ακούσουμε ζωντανά.

*(Πλησιάζει τη συνεδρίαση.)*

ΠΑΙΔΙ 1: Παιδιά όλου του κόσμου καλωσήρθατε. Μία λύση πρέπει να σκεφτούμε, τον Άη Βασίλη αν θέλουμε να ξαναδούμε.

ΠΑΙΔΙ 2: Η αιτία του προβλήματος είναι απλή. Ήμασταν κάπως υπερβολικοί.

ΠΑΙΔΙ 3: Με τόσα παιχνίδια που ζητήσαμε, τον Άη Βασίλη στεναχωρήσαμε.

ΠΑΙΔΙ 4: Έχουμε παιχνίδια πάρα πολλά. Τι τα θέλουμε όλα αυτά;

Παιδί 5: Ας μην ζητήσουμε τίποτα άλλο πια!

Παιδί 6: Όχι! Ο Αη Βασίλης χαίρεται όταν κάνει το καλό στη γη.

Παιδί 7: Ε, τότε να σκεφτούμε ποιοι έχουν ανάγκη πραγματική!

Παιδί 8: Μια εφημερίδα θα μας το πει!

Παιδί 9: Για κοιτάξτε, νέα εκστρατεία για τα παιδιά της Αφρικής. To βρήκα! Να ζητήσουμε καθαρό νερό και φαγητό για όλους.

Παιδί 10: Να εδώ λέει πλημμύρες και σεισμοί. Να λοιπόν! Μας χρειάζονται γιατροί και εθελοντές πολλοί!

Παιδί 11: Για δείτε τι κουβαλά στην πλάτη του αυτό το παιδί. Τα παιδάκια αυτά δεν παίζουν και δουλεύουν απ’ το πρωί.

Παιδί 12: Κι εδώ όπλα, βόμβες και νεκροί.

Παιδί 13: Αμέσως γράμματα να στείλουμε κι απ’ τον Άη Βασίλη να ζητήσουμε, οι πόλεμοι να σταματήσουν.

Παιδί 14: Kι όλοι ειρήνη ν’ αποκτήσουν.

Δημοσιογράφος 1: Να τι θα γράψουν τα παιδιά. Να ’χουν χαρά, να ‘χουν πάντα μία ζεστή αγκαλιά.

Δημοσιογράφος 2: Τους γονείς τους να ’χουν κοντά, να μην νιώθουν μοναξιά.

Δήμαρχος: Εμπρός! Όλοι μαζί, μεγάλοι και μικροί. Να μαζέψουμε παιχνίδια, τετράδια, μολύβια. Φαγητό, ρούχα και παπούτσια. Ο Άη Βασίλης να τα πάρει στα φτωχά παιδιά σαν πάει.

Παιδί 16: Εμπρός λοιπόν ψηφίστε! Τη γνώμη σας να πείτε. Άραγε θα συμφωνείτε;!

*(Τα παιδιά σηκώνονται, περνάνε όλα ένα ένα μπροστά από ένα μεγάλο κουτί, την κάλπη, και ρίχνουν μέσα ένα χαρτί. Στο τέλος ένα παιδί ανοίγει ένα χαρτί με την απόφαση.)*

ΠΑΙΔΙ 17: Η απόφαση έχει βγει. Η λύση είναι φανερή. Καινούρια γράμματα να γραφούν στον Άη Βασίλη να σταλούν.

ΟΛΟΙ ΜΑΖΙ: Καινούρια γράμματα να γραφούν στον Άη Βασίλη να σταλούν.

 Παιγνίδια, ρούχα κι άλλα πολλά, να πάνε μόνο στα φτωχά παιδιά!

 Και σε μας να φέρει αγάπη, υγεία και χαρά, και λίγη ακόμα ξεγνοιασιά!

 ΧΑΡΟΥΜΕΝΑ ΧΡΙΣΤΟΥΓΕΝΑ!!! ΚΑΛΗ ΧΡΟΝΙΑ!!!